རྩོམ་ཡིག་ཅིག་ལ་དཔྱད་རྩོམ་སྤེལ་བའི་ཚེ་ན་རྩོམ་ཡིག་དེའི་ཆ་ཤས་གང་ཞིག་ཟུར་དུ་འདོན་ཏེ་དཔྱད་པ་བྱས་ཀྱང་རུང་བ་ལས་ཕྱོགས་ཐམས་ཅད་ལ་འགྲེལ་བརྗོད་དང་དཔྱད་པ་བྱེད་མི་དགོས་པ་ཡིན།ང་ཚོ་བོད་ཀྱི་གྲགས་ཅན་རྩོམ་པ་པོ་ཁག་ཅིག་གིས་དགག་སྒྲུབ་རྩོམ་ཡིག་བྲི་བའི་ཚེ་ན་འགོག་རྒྱུའི་རྩོམ་ཡིག་དེའི་བརྗོད་བྱ་དང་རྗོད་བྱེད་ཕལ་མོ་ཆེ་ལ་དགག་པ་བརྗོད་པ་མ་ཟད་ཁ་བྱང་དང་བཅས་པ་ལ་དགག་པ་བརྗོད་པའི་རྩོམ་ཡོད།༼དགེ་བཤེས་ཤེས་རབ་རྒྱ་མཚོས་ཀླུ་སྒྲུབ་དགོངས་རྒྱན་ལ་དགག་པའི་རྩོམ་ཡིག་ལྟ་བུ༽གོ་རིམ་གྱི་ཆ་ལ་ངེས་པ་མེད་པ་ནི།དགག་སྒྲུབ་ཀྱི་གོ་རིམ་ལ་དང་ཐོག་རང་གི་ལྟ་བ་ལེགས་པར་གཏན་ལ་ཕབ་ནས་དེ་རྗེས་གཞན་གྱི་ལྟ་བ་ལ་སུན་འབྱིན་བྱེད་པའམ།ཡང་ན་དང་ཐོག་ཕ་རོལ་པོའི་ལྟ་བ་བཀག་ནས་དེ་རྗེས་རང་གི་ལྟ་བ་བསྒྲུབས་པའི་གོ་རིམ་གཉིས་ཡོད་ཆོག་པ་ཡིན།བོད་ཀྱི་མཁས་པ་རྣམས་ཀྱིས་ཡིག་ཆ་རྩོམ་སྟངས་ཁག་ཅིག་ལ་དགག་བཞག་སྤོང་གསུམ་ཞེས་པའི་གོ་རིམ་ཞིག་ཡོད་པ་དེ་ནི།ཐོག་མར་ཕ་རོལ་པོའི་ལྟ་ཕྱོགས་བཀག་པའི་རྗེས་སུ་རང་ཉིད་ཀྱི་འདོད་ཚུལ་བཞག།དེ་ནས་རང་གི་འདོད་ཚུལ་དེ་ལ་ཕ་རོལ་པོས་རྩོད་པ་འབྱུང་སྲིད་ན་སྐྱོན་འདི་དང་འདི་ལྟ་བུ་མི་འབྱུང་ངོ་ཞེས་རྩོད་སྤོང་ཞེས་པའི་གོ་རིམ་གསུམ་གྱི་ཐོག་ནས་བཤད་ཡོད་པ་ནི་རྣམ་པར་འཇོག་ཚུལ་ཕུལ་དུ་བྱུང་བ་ཞིག་ཡིན་ཞེས་ཤོད་ཆོགདཔྱད་བརྗོད་རྩོམ་ཡིག་གང་ཞིག་ལ་དགག་སྒྲུབ་ཀྱི་འབྲི་ཐབས་ཀྱི་ལམ་ནས་འགྲོ་དགོས་པ་ཞིག་ཡིན་ཀྱང་ཕལ་ཆེར་ཁྱབ་པ་མེད་ཤས་ཆེ།།